Korusanta

Korusanta (angļu: Coruscant, izrunā: /'kɔɹəsɑnt/ (ko'-ru-sant); no latīņu: Coruscare — 'mirdzēt', 'mirdzošs'), ir viena no daudzajām planētām, kas ir sastopama zinātniskās fantastikas filmu sērijas "Zvaigžņu karu" fantāziju galaktikā. 
Korusanta ir pazīstama ar to, ka tās virsma tiek attēlota kā viena nepārtraukta pilsēta, kas tādējādi to padara par ekumenopoli jeb planētu, kuras virsma ir pilnībā urbanizēta ar vairāku kilometru augstiem debesskrāpjiem un citiem pilsētas apbūves objektiem. Tā kā Korusanta sākotnēji tika attēlota kā Galaktiskās Republikas un pēc tam kā Galaktiskās Impērijas galvaspilsēta, atrodoties galaktikas centrālajā reģionā un ietverot sevī ļoti lielu pamatiedzīvotāju skaitu — līdz pat 1 triljonam, tā tika uzskatīta par politiski, ekonomiski un stratēģiski svarīgāko planētu "Zvaigžņu karu" galaktikā.
Lai gan Korusanta pirmo reizi tiek pieminēta Timotija Zana (Timothy Zahn) 1991. gada novelē Heir to the Empire, kinofilmā kā atsevišķa planēta tā pirmo reizi parādās vienīgi 1997. gada "Zvaigžņu kari: Džedu atgriešanās" speciālajā izlaidumā. Turpretim detalizētākā līmenī planēta ir redzama "Zvaigžņu karu" sāgas priekšvēstures jeb otrajā triloģijā: "Zvaigžņu kari: Ļaunumu vēstošā ilūzija" (1999), "Zvaigžņu kari: Klonu uzbrukums" (2002) un "Zvaigžņu kari: Situ atriebība" (2005).

Etimoloģija un nosaukums

Sākotnēji, gatavojot "Zvaigžņu karu" sāgas oriģinālo triloģiju, Džordža Lūkasa uzmetumos par Korusantu un Galaktiskās Impērijas galvaspilsētu bija paredzēts kļūt Alderānai, kurai vajadzēja atspoguļot milzīgu pilsētas planētu jeb ekumenopoli, taču 20. gadsimta septiņdesmito un astoņdesmito gadu tehnoloģijas kino industrijā neatļāva atveidot tāda veida pilsētas planētu, kādu Lūkass bija iztēlojies. Līdz ar to Alderāna tika pārveidota par princeses Leijas Organas mājvietu, savukārt Galaktiskās Impērijas galvaspilsēta tika nosaukta vienkārši par "Imperiālo centru" jeb "Imperiālo planētu" (Imperial Planet) un atlikta uz otro jeb priekšvēstures triloģiju tālākā nākotnē. Šī iemesla dēļ 1991. gadā zinātniskās fikcijas autors Timotijs Zans savā darbā Heir to the Empire nāca klajā ar vārdu, ar kuru apzīmēja šo Galaktiskās Impērijas galveno pilsētas planētu — autors izvēlējās nosaukumu "Korusanta", kas tika atvasināts no latīņu valodas darbības vārda Coruscare (tiešā tulkojumā nozīmē "mirdzēt"), lai tādējādi atspoguļotu šīs ekumenopoles mirdzumu ne tikai nakts gaismā, bet arī visas "Zvaigžņu karu" galaktikas ietvaros.

Astrogrāfiskā informācija

Korusanta bija planēta, kas atradās "Zvaigžņu karu" galaktikas centrālajā reģionā. — aptuveni 10 000 gaismas gadu attālumā no astrogrāfiskā galaktikas centra. Korusanta bija sestā planēta orbītā ap zilgani balto zvaigzni Korusantu Prīmu (Coruscant Prime) un bija daļa no Korusantas zvaigžņu sistēmas, kuru kopumā veidoja vēl 10 atsevišķas planētas. Korusantas astrogrāfiskās koordinātas bija (0,0,0), kas tādējādi to padarīja par "Zvaigžņu karu" galaktikas faktisko civilizācijas centru. Tāpat sava astrogrāfiskā novietojuma dēļ Korusanta kalpoja par stratēģisku finanšu un tirdzniecības centru, kur pat dažu autoru darbos tā tiek saukta par "galaktiskā kodola dārgakmeni" (the jewel of the Core Worlds).
Korusantu apriņķoja neskaitāmi mākslīgie pavadoņi (satelīti u.tml.), kā arī tās četri dabiskie pavadoņi — Sentakss—1 (Centax—1), Sentakss—2 (Centax—2), Sentakss—3 (Centax—3) un Hesperidijs (Hesperidium), kas savukārt kalpoja par izsmalcinātu kūrortu ietekmīgākajiem Korusantas iedzīvotājiem. Korusantas rotācijas periods ilga 24 stundas, turpretim orbitālais periods bija vidēji 368 dienas ilgs. Šeit jāņem vērā arī fakts, ka "Zvaigžņu karu" galaktikā Korusantas orbitālais periods (368 dienas) tika uzskaitīts kā oficiālais galaktikas kalendārais gads (Galactic Standart Calendar), pēc kura tika skaitīts laika posms visā galaktikā.